 शिक्षा संस्थानें इच निर्दयता दी क्हानी कोई छप्पी गुज्झी दी नेई ऐ।  पर हुन एह् समाचार पत्तरें दियां सुर्खियां बटोरन शुरु होई गेई ऐ जेह्‌ड़ी के सभ्यता दे पतन गी दर्शांदी ऐ।  बेशक्क एह् आरें बरें दी शानो खान दा मामला होए, जिसगी होमवर्क नेई करने उप्पर उसदी शिक्षिका ने कड़कदी धुप्पै इच खड़ोने दी सजा सुनाई जां फ्ही कालेज इच अपने सीनियरें पासेआ रैगिंग दी भेंट चढ़े दे अमन काचरू दी क्हानी होए, दवै गै अपराधिक मामले न ते इनेंगी बर्दाश्त नेई कीता जाना चाहिदा।  एह् दवै बारदातां बक्ख नेई हैन बलकें इक प्रवृत्ति बनी चुकी दियां न जिनेंगी सैह्‌जता कन्नै स्वीकार कीता जाई चुकेआ ऐ।  स्कूलें इच बच्चें गी दित्ती जाने आह्‌ली सजा ते कालेजें इच अबदधे रैगिंग उप्पर प्रतिबंध गी लेइयै देशै दे सर्वोच्च न्यायालय पासेआ दित्ती गेई दी बवस्था दे बावजूद इयां होआ करदा ऐ।  इत्थूं तक्कर जे सख्त कनून बी छड़े आश्वासनें गित्तै गै मजूद न ते ऐसियें बारदातें इच होआ करदी बढ़ौत्तरी निर्दयता, सहनशीलता इच कमी ते बर्बरता बी बदधी जा करदी ऐ।  रैगिंग कोई नैतिक बंधन नेई ऐ पर इसदा पालन धार्मिक परंपरा आह्‌ला लेखा कीता जा करदा ऐ।  हर थाह्‌र ज्हारें स्कूलें इच शरीरक (कारपोर) सजा इक नियमित प्रक्रिया बनी चुकी दी ऐ।  अपने भारी बस्तें इच बच्चे नेई छड़े अपनियें कताबें ते कापियें दा भार चुक्कदे न बलके केईं कारणें कन्नै सजा बी भुगतदे न।  रैगिंग दे खलाफ छड़े कनून बनाने दी गै जरूरत नेई ऐ बलके उसगी उसदे मूल रूप इच लागू करने दी बी जरूरत ऐ तां जे कुसै बी बच्चे जां किशोर दी प्ररतिश्ठा ते उसदे मूल मानवाधिकार सुरक्षित रौह्‌न ते उंदा शोषण नेई होए, बो फ्ही चाह्एं घर होए जां बाह्‌र।  इत्थूं तक्कर जे बच्चें गी उंदे घरें इच बी मानिसक ते शरीरक प्रताड़ना दा सामना करना पौंदा ऐ ते मां-प्यो अपने बच्चें दे भगवान बनियै उंदे उप्पर हुक्म चलांदे न। 